OKTÓBER 16.
Szent Longinusz százados, vértanú emléke, aki a Kereszt alatt állott
hajnali szolgálaton
Tropár 4. hang
A te szent vértanúd, Uram, * az ő szenvedéseiért hervadhatatlan koszorút nyert tőled, Krisztus Istenünk, * mert a te erődet bírván, * kínzóit megszégyenítette, * és az ördögök tehetetlen vakmerőségét megtörte. * Az ő imádságai által, *’ üdvözítsd, Jóságos, a mi lelkünket!
Dicsőség… most és… 
Legszeplőtelenebb Szűz, * Krisztus Istenünknek anyja, * tőr járta át a te legszentebb lelkedet, * mikor Fiadat és Istenedet önként megfeszítve láttad. * Ne szünjél, ó Áldott, imádni őt, * hogy ajándékozza nekünk * vétkeink bocsánatát!
Az első zsoltárcsoport után a Szent Kereszt leülői 
3. hang
Fölállították a földre a keresztet, * és az mégis fölért az egekig. * Nem mintha a fa lett volna olyan nagy, * hanem te, aki rajta voltál, * s magad töltöd be a mindenséget, *’ Urunk, dicsőség néked!
Ciprusfából, fenyőből és cédrusból ácsolt fára * emeltek föl, téged, Isten Báránya, * hogy üdvözítsd azokat, akik hittel hódolnak * a te önként vállalt keresztednek. *’ Krisztus Istenünk, dicsőség néked!
Dicsőség... most és... fájdalmas Istenszülő-ének. Mintadallam: A te szüzességed...
Az egész teremtett világ örvendezve örvend, * amint téged a kereszten függve lát, Hosszútürelmű. * A teljesen érintetlen és szeplőtelen Szűz felkiált: ** Váltságot szereztél, kedves gyermekem, * mert feloldottad a fán * a fa miatt elhangzott kárhoztató ítéletet, ** de én bensőmben nyugtalankodom, *’ nem nézhetlek téged haláltusádban.
A második zsoltárcsoport után a Szent Kereszt leülői
3. hang. Mintadallam: A te szüzességed... 
Megmérhetetlen nagy hatalmadon * és önkéntes megfeszíttetéseden * az angyali rendek így ámultak: ** Hogyan korbácsolhatták meg testileg a láthatatlant, * ki az emberiséget a romlástól megváltani akarja? ** Ezért hozzád kiáltunk, Életadó: *’ Dicsőség, Krisztus, a te országodnak!
Kereszthalál elszenvedését választottad, * a teremtett világ közepén, * és mikor tested felszögezését elfogadtad, Üdvözítőnk, ** akkor a nap sugarait elrejtette, * és ezt látva a lator a kereszten, * Istennek vallott téged, és így kiáltott hozzád: ** Emlékezzél meg rólam! *’  S el is nyerte hitéért a Paradicsomot.
Dicsőség... most és... fájdalmas Istenszülő-ének ugyanarra a dallamra
Az érintetlen isteni Jerke, midőn megtudta, * hogy Báránykája önként szenved a kereszten, * akkor ezt mondá: Jaj, Gyermekem, ** micsoda rettenetes titok ez? * Ki halhatatlan vagy, hogyan fogadhatod el a halált? * Hosszútürelmedet, ó Ige, ** és a te felbecsülhetetlen *’ nagy kegyelmedet dicsőítem.

I. óda. 4. hang
A Vörös-tenger mélységén * száraz lábbal áthaladott * hajdan Izrael * és Mózesnek fölemelt kezeivel * Amalek erejét * a pusztában legyőzte. 
Dicsőséges, ki az isteni világosság kiáradásában tündökölsz, és az angyali rendekkel együtt Krisztus Isten színe előtt állsz, világosítsd meg azokat, akik fényes emlékedet megünneplik!
Hited hatása alatt szakítottál minden testi gyönyörrel, és csak a legmagasabbrendű valóságban gyönyörködtél, szent vértanú, úgyhogy semmi nem szakíthatott el az Istennel való egyesüléstől.
Az élő Istennek szolgáltál, halott bálványoknak nem hódoltál, boldog és dicsőséges, teljesen bölcs Longinusz, ezért halálod után a véget nem érő életre jutottál.
Istenszülő-ének
Isten Igéje egy szóra a te méhedben fogamzott meg, tisztaságos, áldott, szeplőtelen Szűzanya, hogy jóságával megszüntesse az emberek esztelenségét.
III. óda. 4. hang. Tenéked örvendezik...
Istennek a kereszten érettünk szenvedő Fiát ismerted el igazi Úrnak, és benne egész lelkeddel hittél.
A te lelked kövér földként befogadta a szellemi magot, ó bölcs, és megtermette az igazi istenfélelem érett kalászát.
A kereszt vitorlájával áthajóztál a kínok tengerén, dicsőséges, és elérkeztél örvendezve a nyugalmas révbe.
Istenszülő-ének
A szenvedélyek rohamai miatt gyengélkedő lelkemet gyógyítsd meg, Isten Legszentebb Anyja, és vezess üdvösségre!
Katavászia 4. hang
Tenéked örvendezik * a te Egyházad, Krisztus, énekelve néked: * Te vagy az én erősségem, Uram, * menedékem és megerősítőm!
Kathizma
8. hang. Minta: A Bölcsességet és Igét....
Megláttad a keresztre fölfeszített Megváltót, * és az ő fénysugaraitól megvilágosultál, * a tudatlanság mélységes sötétségéből megmenekültél, * önmagadat az Isten ismeretére átalakítottad * és elhitted, hogy akit látsz, az Isten. * Azért bajnokká lettél, boldog Longinusz, * és örvendezve álltál be a vértanúk sorába. * Velük együtt esedezzél, dicsőséges, mindenkor Krisztus Istenhez, * hogy adjon bűnbocsánatot mindazoknak, *’ akik buzgón megünneplik a te szent emlékedet!
Dicsőség... most és... fájdalmas Istenszülő-ének ugyanarra
A Bárányt és Pásztort, a Megváltót meglátta a Bárányka a kereszten, * könnyezve jajgatott és keservesen kiáltott: * A világ örvend, mert megnyerte megváltását, * bensőm azonban feljajdul, mert a kereszten látlak, * melyet mindnyájunkért vállaltál, irgalmas könyörületből, * végtelen jóságú és irgalmas, türelmes Uram! * Kiáltsuk hát neki híven: * Légy könyörületes hozzánk, Szent Szűz, * szerezz bűnbocsánatot mindazoknak, *’ akik hittel hódolnak az ő kínszenvedése előtt!
IV. óda. 4. hang.
Fölemelve a keresztre * látván téged, * ó igazság Napja, az Egyház, * megállt a maga rendjében, * és büszkén hangoztatta: * Dicsőség a te erődnek, Uram! 
A hitben megerősödött elméd, Longinusz, és a tévely erőtlenné vált bástyáját leromboltad és hangoztattad: Dicsőség a te erődnek, Uram!
Keresztre feszítve és odaszögezve láttad a dicsőségnek szenvedélymentes Urát, és őt Isten Fiának vallottad, aki önakaratából szenved.
Láttad, hogy a szenvedéstől mentes Úrnak a halála elsorvasztotta a halált, sietve meghaltál Érette, s a halál után a hírneves bajnokokkal együtt élsz, Longinusz!
Istenszülő-ének
Kimondhatatlan módon szülted meg, ó Szeplőtelen, a te méhedben az emberi természettel személyes egységben egyesült és emberré lett Igét, aki kettős akarattal és kettős tevékenységgel rendelkezett.
V. óda. 4. hang.
Te, Uram, én világosságom, * e világra jöttél, * mint isteni fény, * hogy a tudatlanság homályából kivezesd azokat, * kik téged hittel énekelnek. 
Valóban jövevényként jártad be az egész földkerekséget, s a vértanúk sebeivel ékesítve költöztél a szelídek földjére, Longinusz.
A kereszt ereje megerősített és védelmezett, az önkényurak erőtlen esztelensége pedig meghátrált előtted, Longinusz bajnok.
Szilárd alapra helyezted szíved indulatait, legyőzhetetlen bajnok, és a kísértések viharában is megingathatatlan maradtál.
Istenszülő-ének
Énekeljük és buzgón magasztaljuk az egyetlen Istenszülőt, ki Istent férfitől meg nem közelítve megszülte, mert általa üdvösséget nyertünk.
VI. óda. 4. hang. A dicséret szavával áldozatot mutatok be...
A kínszenvedés napján láttad, hogy a hegyek és a föld megrendült, hitetlenséged is megingott és megerősödött a Szenvedőbe vetett hited, Longinusz!
A természet elváltozását látva igazi, tökéletes és bölcs ismeretre tehettél szert, és Isten ismeretére jutottál, Longinusz.
Örömmel magadra vállaltad a legsúlyosabb büntetést, fejedet minden vonakodás nélkül kard alá nyújtottad, és hiteddel levágtad a gonosz lelkek fejét, Longinusz!
Istenszülő-ének
Hervaszd el és vágd ki szívemből tövestől a tövises gondolatokat, Tisztaságos, és könyörgéseddel tedd azt termékennyé, Szeplőtelen Leányzó!
Katavászia
A dicséret szavával * áldozatot mutatok be néked, Uram, * kiáltja az Egyház, * mert megtisztult a sátáni szennytől * a te oldaladból kegyelmesen * kiömlesztett véred által.
Konták
4. hang. Minta: Kijelentéd magadat...
Ujjongva örvendezik ma az Egyház * Longinusz, az örökemlékű bajnok emlékének, fölkiáltván: * Te vagy az én hatalmam, Krisztus, *’ te vagy az én erősségem!
Ikosz
Krisztus isteni szenvedésekor azt látta a bajnok, * hogy az eget sűrű homály borítja, * a föld megrendül, a sziklák meghasadnak, * a templom kárpitja kettészakadt, * és fölismerte, hogy Ő az Isten Fia, * aki önként szenved, * noha Istensége dicsőségében nem szenvedhet, * és hogy az Atyával és a Szentlélekkel együtt fönntartja, * és mint valóságos Isten és Uralkodó kormányozza a mindenséget. * Azért örvendve fölkiált Longinusz: Te vagy az én hatalmam, Krisztus, * te vagy az én erősségem!
VII. óda. 4. hang
A perzsiai kemencében * Ábrahám utódai * inkább a vallásosság szeretete, * mint a lángok által hevítve kiáltják: * Áldott vagy te a te dicsőséged * templomában, Uram! 
Szabályosan küzdöttél, ó vértanú, a lélek bátor elhatározásával, a törvényszegők minden fondorlatos tervét megszégyenítetted, és szabályosan el is nyerted a győzelmi koszorút és hangoztattad: Áldott vagy te, dicsőség Ura!
Az ereklyéiden keresztül áradó isteni kegyelem megszünteti azoknak minden fájdalmát, akik buzgón hozzád folyamodnak és téged az igazság legyőzhetetlen vértanújának hirdetnek, ó boldog!
Nem féltél a testi haláltól Krisztusért, nem mutattál be áldozatot a gonosz lelkeknek, hanem magadat áldoztad fel örvendezve szeplőtelen áldozatul Istennek. Karddal öltek meg, magasztalásra méltó Longinusz!
Istenszülő-ének
Tebenned lakozott, Tisztaságos Szűz, a tiszta Ige, és általad akarta lemosni az emberek szennyét. Áldott lett a te méhednek Gyümölcse!
VIII. óda. 4. hang. Kezeit kiterjesztvén...
Éberségeddel elaltattad a test régi indulatait, dicsőséges, és édes álomba szenderültél az Úrban, mert azért a Krisztusért haltál meg, dicséretreméltó, aki a keresztfán isteni elszenderülésével a holtaknak életet fakasztott.
Megláttad, ó legboldogabb, a könyörületességéből emberré lett, oldalán lándzsával átdöfött, vérét ontó Istent, szívedbe nyilallt az iránta érzett édes szeretet, és zengted: Áldjátok az Urat, az Úrnak minden művei!
Véred áradatával eloltottad a bálványimádás tüzét, teljesen bölcs Longinusz, fölégetted a bálványokat és megszüntetted szeszélyes tiszteletüket. Lelkedet isteni buzgósággal lángra lobbantottad, és hangoztattad: Áldjátok az Urat, az Úrnak minden művei!
Isten fénysugarai világosították meg lelked szemét, teljesen bölcs Longinusz, mikor a nap elhomályosodott. Elhagytad az istentelenség sötétségét, fáklyává lettél és megvilágosítottál minket, hogy zengjük: Áldjátok az Urat, az Úrnak minden művei!
Istenszülő-ének
Szájjal, nyelvvel, lélekkel Isten Anyjának hirdetlek és arra kérlek, Szeplőtelen, hogy világosítsd meg világosságoddal szívemet és szabadíts meg a szörnyű sötétségtől, én pedig ezt hangoztatom: Áldjátok az Urat, az Úrnak minden művei!
Katavászia
Kezeit kiterjesztvén Dániel * a barlangban ásítozó oroszlánok dühét lecsillapítá, * a tűz erejét pedig kiolták * a valláskedvelő, erényes ifjak kiáltván: * Áldjátok az Urat, az Úrnak minden művei! 
IX. óda. 4. hang. Belőled, az érintetlen hegyből...
Az Ige az én erőm, és őt dicsőítem, ki a kereszten a karját kitárta – így kiáltottál, szent vértanú, a törvényszegőkhöz. – Az ő mindenkit boldogító kínszenvedését utánozom, és a halált önként magamra vállalom.
Mint szépséges bajnok, kegyelmet nyertél, Longinusz vértanú, ékesnek mutatkoztál és az ékes Ige előtt állsz, szenvedéseid jutalmát bőségesen elnyerted.
Magasztalunk téged, Longinusz, ki a megközelíthetetlen Napot teljes fényáradatával megmutattad, a gyógyítások sugarával az egész földkerekséget megvilágosítottad, és a tudatlanság homályát eloszlattad.
A mennyei hajlékba kerültél, ahol besoroltak a szent vértanúk karába. Velük együtt emlékezzél meg, teljesen boldog Longinusz vértanú, mindazokról, akik buzgón ünneplik a te szent emlékedet!
Istenszülő-ének:
Az alkonyt nem ismerő Világosság lakhelyévé lettél, Istenszülő, mely által a sötétségben és a bűn árnyékában ülők világosságot láttak. Világosítsd meg szívem érzékszerveit!
Katavászia
Belőled, az érintetlen hegyből * származott, ó Szűz, * a faragatlan szegletkő, Krisztus, * ki a két különböző természetet egyesítette önmagában, * azért örvendezve * magasztalunk téged, Istenszülő!
Fényének
Szent Kereszté
Kereszt, te vagy az egész földkerekség őrzője; kereszt, te vagy az Egyház ékessége; kereszt, te vagy a királyok jogara; kereszt, te vagy a hívek erőssége; kereszt, te vagy az angyalok dicsősége és az ördögök rettegése! 
Szenté
Láttad, Longinusz bajnok, * hogy a mindenség Ura és Istene a kereszten önszántából elszenderült, * és hogy a kínszenvedés idején az egész teremtés megrendült. * A megtért gonosztevővel Isten Fiának vallottad őt, * érette örvendezve leölt áldozattá lettél, * és most, mint kiváló vértanú, mindnyájunkért esedezel.
Istenszülő-ének 
A legtökéletesebb Ige, az Atya keblét el nem hagyva, a te méhedben kiüresítette önmagát, kifejezhetetlen módon testben jelent meg és csecsemőként megszületett, Szeplőtelen Istenszülő! Esedezzél hozzá szüntelenül, Nagyasszony, hogy megszabaduljunk a veszedelmektől, a kísértésektől, vétkeinktől és a gehennától mi mindnyájan, * kik téged buzgón hirdetünk Isten Anyjának!

Előverses sztihirák
3. hang
Mózes a hegyen kereszt alakban * emelte kezét a magasba, * és megfutamította Amaleket, * te pedig, Üdvözítőnk, * a kereszten tártad ki karjaidat, * azért hogy engem magadhoz ölelj, * és megszabadíts az ellenség rabságából, * életjelet adtál nekem, * hogy ellenségeim nyilazásától megmenekülhessek. * Azért hódolok, Istenige, *’ a te tiszteletreméltó kereszted előtt.
A sátán irigysége folytán * a boldogság Paradicsomából kivetettek, * súlyos bukással elestem. * De te, Uralkodóm, nem vetettél meg, * hanem érettem természetemet felöltöd magadra, * keresztre szállasz és megváltasz, * és bevezetsz a dicsőségbe, *’ Megváltóm, dicsőség néked! 
Jertek, mindnyájan, hívek, * hogy a szent bajnokok emlékét tiszteljük, * mert látványossága lettek angyaloknak és embereknek, * s így Krisztustól győzelmi koszorút nyertek, *’ és most közbenjárnak a mi lelkünkért!
Dicsőség... most és... Fájdalmas Istenszülő-ének. Mintadallam: Nagy a te kereszted ereje...
Könnyeinek áradatát ontva * felsóhajtott, felsírt a Szeplőtelen, s lelke mélyéből felkiáltott: * Jézusom, édes világosságom, * hogyan rejtőzhetsz el, * hogyan lehetsz a kereszten szótlan halottként, *’ ki szavaddal alkottad a mindenséget?
Tropár 4. hang
A te szent vértanúd, Uram, * az ő szenvedéseiért hervadhatatlan koszorút nyert tőled, Krisztus Istenünk, * mert a te erődet bírván, * kínzóit megszégyenítette, * és az ördögök tehetetlen vakmerőségét megtörte. * Az ő imádságai által, *’ üdvözítsd, Jóságos, a mi lelkünket!
Dicsőség… most és… 
Téged magasztalunk, Istenszülő kiáltván: * Te vagy a hegy, * melyből a pokol kapuit összetörő szikla, * kifejezhetetlen módon elvált.


